钦定古今图书集成/明伦汇编/官常典/第797卷 > 奕赫抵雅尔丁
## 钦定古今图书集成/明伦汇编/官常典/第797卷 > 奕赫抵雅尔丁

按《元史》本传：“奕赫抵雅尔丁，字太初，回回氏。父亦速
马因仕至大都南北两城兵马都指挥使。奕赫抵雅
尔丁，幼颖悟嗜学，所读书一过目即终身不忘，尤工
其国字语。初为中书掾，以年劳授江西行省员外郎。
入为吏部主事，不再阅月，固辞，擢刑部员外郎。四方
所上狱，反复披阅成牍，多所平反。迁陕西汉中道肃”
政廉访使佥事，不赴。改中书右司员外郎，寻升郎中。
一日，与同列共议狱，有异其说者，奕赫抵雅尔丁曰：
“公等读律，苟不能变通以适事宜，譬之医者，虽熟于
方论，而不能切脉用药，则于疾痛奚益哉！”同列虽不
平，识者服其为名言。大德八年肆赦，廷议惟官吏因
事受赇者不预，奕赫抵雅尔丁曰：“不可。恩如雨露，万
物均被，赃吏固可嫉，比之盗贼则有间矣。宥盗而不
宥吏，何也？”刑部尝有狱事上谳，既论决，已而丞相知
其失，以谴右司主者。奕赫抵雅尔丁初未尝署其案，
因取成案阅之，窃署其名于下。或讶之曰：“兹狱之失，
公实不与。丞相方谴怒，而公反追署其案，何也？”奕赫
抵雅尔丁曰：“吾偶不署此案耳，岂有与诸君同事而
独幸免哉？”丞相闻而贤之，同列因以获免。迁左司郎
中。时左司阙一都事，平章梁暗都剌谓奕赫抵雅尔
丁曰：“人之材干固尝有之，惟笃实不欺为难得，公当
以所知举。”奕赫抵雅尔丁遂以王毅、李迪为言，一时
舆论莫不称允。又尝论朝士如王仁卿、贾元播、高彦
敬、敬威卿、李清臣辈可大用。时诸公处下僚后皆如
其言。迁翰林侍讲学士、知制诰兼修国史，转中奉大
夫、集贤大学士。未几，除江东建康道肃政廉访使。始
视事，见以狱具陈列庭下甚备，问之，乃前官创制以
待有罪者。奕赫抵雅尔丁蹙然曰：“凡逮至臬司，皆命
官及出身之吏，廉得其情，则将服罪，狱具，毋庸施也。”
即屏去之。监宪一年，赃吏削迹。至大初元立尚书省，
拜参议尚书省事。召至京师，恳辞不就。改立中书省，
复拜参议中书省事，亦以疾辞。延祐元年卒，年四十
有七。